ভাঙল বাম হাঁটু! বিশ্বকাপের আগেই কেরিয়ার শেষ নেইমারের?

ওয়েব ডেস্ক: ব্রাজিলীয় (Brazil) ফুটবলের রাজপুত্র বলা হয় নেইমার জুনিয়রকে (Neymar Jr.)। পেলে, কাকা, রোনাল্ডো, রিভাল্ডো, রোনাল্ডিনহোদের দেশ থেকে উঠে আসা এই স্ট্রাইকার বারবার নিজের ফুটবল প্রতিভা দিয়ে মুগ্ধ করেছে বিশ্বের ফুটবলপ্রেমীদের। কিন্তু চোটের (Injury) সমস্যায় কেরিয়ারে নিজেকে সেভাবে মেলে ধরতে পারেননি নেইমার। আবারও চোটের কারণে হয়তো কেরিয়ারের শেষ বিশ্বকাপ (FIFA World Cup 2026) খেলার সুযোগ থেকেও বঞ্চিত হতে চলেছেন এই ব্রাজিলীয় তারকা।

আসলে বার্সেলোনা ছাড়ার পর থেকেই চোটের দুঃস্বপ্ন যেন পিছু ছাড়ছে না নেইমারের। পিএসজি হোক বা আল–হিলাল—আলাদা আলাদা দলে নাম লিখিয়েও একের পর এক চোট পেয়েছেন তিনি, যা তাঁর কেরিয়ারের ধারাবাহিকতা ভেঙে দিয়েছে। চলতি বছর জানুয়ারিতে তিনি ফিরে আসেন নিজের প্রথম ক্লাব স্যান্টোসে। সেখানে এসেই চোটের সমস্যা থেকে রেহাই পাননি তিনি। সূত্রের খবর, সাম্প্রতিক সময়ে বাম পায়ের হাঁটুতে আবার চোট পেয়েছেন নেইমার। সেই কারণে ২০২৬-এর ফিফা বিশ্বকাপে তাঁর খেলা নিয়েও তৈরি হয়েছে সংশয়।

আরও পড়ুন: ক্রিজে না নেমেই র‍্যাঙ্কিংয়ে বড় লাফ রোহিতের! প্রথম পাঁচে কোহলিও

গত ২০ নভেম্বর ব্রাজিলিয়ান সিরি আ–র ম্যাচে মিরাসলের বিরুদ্ধে খেলতে গিয়ে বাম পায়ের হাঁটুর মেনিসকাসে চোট পান নেইমার। পরে সাও পাওলোতে মেডিক্যাল পরীক্ষা করিয়ে বোঝা যায়, নেইমারের এই চোট বেশ গুরুতর। এর জেরে চলতি মরসুমে স্যান্টোসের হয়ে বাকি তিন ম্যাচে তিনি মাঠে নামতে পারবেন না না। ব্রাজিলীয় সাংবাদমাধ্যমের দাবি, এই চোটের জেরে নেইমার হয়তো ২০২৫ সালে আর মাঠেই নামতে পারবেন না।

শুধু তাই নয়, হাঁটুর চোটের জেরে নেইমারের জাতীয় দলে ফেরা নিয়েও অনিশ্চয়তা বেড়ে গেল। ২০২৩ সালের অক্টোবরেই ব্রাজিলের হয়ে শেষ ম্যাচ খেলেছিলেন তিনি। উরুগুয়ের বিরুদ্ধে সেই ম্যাচেই তিনি বাম হাঁটুতে চট পান। তারপর থেকে আর জাতীয় দলের ফেরা হয়নি। আগামী বিশ্বকাপে তিনি ব্রাজিল দলে ফিরতে পারবেন কী না, তা নিয়েও বাড়ছে অনিশ্চয়তা।